32006D0944
L 358/87
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 14 декември 2006 година
за определяне на съответните нива на емисиите, разпределени на Общността и всяка от нейните държави-членки съгласно Протокола от Киото в съответствие с Решение 2002/358/EО на Съвета
(нотифицирано под номер C(2006) 6468)
(2006/944/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2002/358/EО на Съвета от 25 април 2002 г. за одобрение от името на Европейската общност на Протокола от Киото към Рамковата конвенция на Организацията на обединените нации по изменение на климата и съвместното изпълнение на ангажиментите, произтичащи от нея (1), и по-специално член 3 от него,
като има предвид, че:
(1)
В приложение II към Решение 2002/358/EО се установяват задълженията за количествено ограничаване или намаляване на емисиите, с цел определяне на съответните равнища на емисиите, разпределени на Общността и нейните държави-членки в съответствие с член 4 от Протокола от Киото. В приложение Б към Протокола от Киото се установяват задълженията за количествено ограничаване или намаляване на емисиите, с цел определяне на равнищата на емисиите, разпределени на държавите-членки, които са се присъединили към Общността след 25 април 2002 г., с изключение на Кипър и Малта, които все още нямат задължения за количествено ограничаване или намаляване на емисиите по Протокола от Киото.
(2)
Съответните равнища на емисиите, разпределени на Общността и нейните държави-членки, изразени в тонове еквивалент на въглероден диоксид, са определени в приложението към настоящото решение. Тези равнища на емисиите са изчислени на базата на ревизираните данни за емисиите към базова година, представени от държавите-членки в съответствие с член 23 от Решение 2005/166/EО на Комисията от 10 февруари 2005 г. за определяне правилата за прилагане на Решение 280/2004/EО на Европейския парламент и на Съвета относно механизма за контрол на емисиите с парников ефект от Общността и за прилагане на Протокола от Киото (2), умножени по количественото изражение на задължения за ограничаване или намаляване на емисиите, въведени в приложение II към Решение 2002/358/EО и приложение Б към Протокола от Киото, умножени по пет, за да представят петте години от първия период на задължения по Протокола.
(3)
В съответствие с член 3 от Решение 2002/358/EО предписаните количества на Общността и на всяка държава-членка следва да бъдат равни на съответстващите им стойности на емисиите, установени в приложението към настоящото решение.
(4)
Прегледът на стойности на емисиите за базовата година по Протокола от Киото, подадени от държавите-членки в съответствие с член 23 от Решение 2005/166/EО, изисква преизчисление, водещо до аритметична разлика от 11 403 608 тона еквивалент на въглероден диоксид между предписаното за Европейската общност количество и сбора от предписаните за държавите-членки количества, изброени в приложение II към Решение 2002/358/EО. Тази разлика следва да бъде издадена като предписани количествени единици от Общността.
(5)
Всякакви промени в окончателните равнища на емисиите на Общността и нейните държави-членки, произтичащи от прегледа на равнища на емисиите в съответствие с член 8 от Протокола от Киото, следва да бъдат определяни посредством изменение на настоящото решение.
(6)
Мерките, залегнали в настоящото решение, са в съответствие със становището на Комитета по изменение на климата,
ПРИЕ НАСТОЯЩОТО РЕШЕНИЕ:
Член 1
Съответните равнища на емисиите, изчислени в тонове еквивалент на въглероден диоксид, разпределени на Общността и на държавите-членки за първия период на задълженията за количествено ограничаване или намаляване на емисиите по Протокола от Киото, са установени в приложението.
Член 2
Разликата от 11 403 608 тона еквивалент на въглероден диоксид между емисионните нива на Общността и сбора от равнищата на емисии на държавите-членки, описани в приложение II към Решение 2002/358/EО, следва да бъде издадена като предписани количествени единици от Общността.
Член 3
Адресати на настоящото решение са държавите-членки.
Съставено в Брюксел на 14 декември 2006 година.